ועדת החינוך, התרבות והספורט, כנסת 18, פרוטוקול מספר 90, 2009-11-09 09:30

זבולון אורלב: בוקר טוב.

זבולון אורלב: אני מתכבד לפתוח את ישיבת הוועדה שתדון היום באישור של תקנות.

זבולון אורלב: אחת, תקנות הנהיגה הספורטיבית (רישיון לאירוע נהיגה ספורטיבית במסלול מרוץ ארעי) ו-(רישיון למסלול מרוץ קבוע).

זבולון אורלב: אבל, אנחנו קודם כל פותחים בסעיף ב', אישור נציגים.

זבולון אורלב: יש לי סעיף אחד שהוא טכני והוא אישור נציגי ועדת החינוך התרבות במועצת יד בן צבי.

זבולון אורלב: האם אני מודיע, או שאני מבקש אישור?

מירב ישראלי: נראה לי שצריך להצביע על זה.

זבולון אורלב: נצביע על זה פה אחד.

זבולון אורלב: על פי החוק ועדת החינוך והתרבות צריכה לקבוע שלושה נציגים מחבריה להיות חברים במועצת יד בן צבי שהוא תאגיד על פי חוק.

זבולון אורלב: באתי בדברים עם המפלגות השונות, ולאור ההידברות הזאת גובשה רשימה של שלושה חברי כנסת.

זבולון אורלב: חבר הכנסת מהקואליציה הם: חבר הכנסת ציון פיניאן, איש הליכוד, מהאופוזיציה, חברת הכנסת רונית תירוש מקדימה, ויושב ראש הוועדה הדובר הנאמן אליכם.

זבולון אורלב: על כן, אני מבקש מהוועדה להצביע.

זבולון אורלב: מי בעד?

זבולון אורלב: מי נגד?

זבולון אורלב: ה צ ב ע ה בעד – 1 נגד – אין נמנעים – אין ועדת החינוך התרבות והספורט אישרה את נציגיה למועצת יד יצחק בן צבי פה אחד.

זבולון אורלב: אני קובע שהוועדה אישרה פה אחד את נציגיה למועצת יד בן צבי.

זבולון אורלב: הסתיים הסעיף.

זבולון אורלב: ראיתם מה זה מהלך ספורטיבי?

זבולון אורלב: יותר מהיר מהנהיגה.

זבולון אורלב: כשעושים שיעורי בית, אז הכול בסדר.

זבולון אורלב: רק שתדעו שהסעיף מופיע על סדר-היום, וכל חברי הכנסת יודעים.

זבולון אורלב: אבל, הם יודעים בדיוק שיש כאן הסכמה.

זבולון אורלב: א.

זבולון אורלב: תקנות הנהיגה הספורטיבית (רישיון לאירוע נהיגה ספורטיבית במסלול מרוץ ארעי), ו-(רישיון למסלול מרוץ קבוע), התש"ע-2009

זבולון אורלב: יש לנו שעה לדיון.

זבולון אורלב: מי מציג את התקנות?

זבולון אורלב: מי מייצג את שרת התרבות והספורט?

זבולון אורלב: יוסי מנהל הרשות לנהיגה ספורטיבית, בבקשה.

זבולון אורלב: תודה לך על המכתב.

יוסי ניסן: מכל הלב, זה מגיע.

יהודית גידלי: תודה.

יוסי ניסן: יש בפנינו שתי תקנות נהיגה ספורטיבית.

יוסי ניסן: האחת זה אירוע נהיגה ספורטיבית במסלול ארעי, והשנייה זה רישיון למסלול מרוץ קבוע.

יוסי ניסן: התקנות כבר נדונו, והן הוסכמו על דעת המשרדים השונים שאמורים לקחת חלק.

יוסי ניסן: ישבנו גם עם עו"ד מירב ישראלי, היועצת המשפטית של הוועדה, ואנחנו רוצים להודות לה על העבודה היסודית והסיזיפית שעוד לא נגמרה.

יוסי ניסן: אני מציע שנעשה את זה כמו בוועדות הקודמות, מירב תקרא.

מירב ישראלי: נתחיל מהקבוע.

זבולון אורלב: אנחנו מתחילים בתקנות הנהיגה הספורטיבית (רישיון למסלול מרוץ קבוע).

זבולון אורלב: מירב, בבקשה.

זבולון אורלב: השיטה היא שמירב קוראת, ובתום כל סעיף אנחנו עוצרים לראות אם יש הערות.

מירב ישראלי: "בתוקף סמכותי לפי סעיפים 8(ה), 32 ו-33 לחוק הנהיגה הספורטיבית, בהסכמת שר האוצר... "

זבולון אורלב: האם משרד האוצר פה?

זבולון אורלב: אין.

מירב ישראלי: יש פה סעיף אחד שהוא אגרות שהוא באישור ועדת הכספים, לא באישורנו.

מירב ישראלי: צריך להביא אותו לוועדת הכספים.

מירב ישראלי: אנחנו מאשרים את שאר הסעיפים.

מירב ישראלי: "...

מירב ישראלי: ובאישורה של ועדת החינוך, התרבות והספורט של הכנסת, אני מתקינה תקנות אלה: 1.

מירב ישראלי: בקשה לרישיון (א) המבקש רישיון למסלול מרוץ קבוע יגיש בקשה לרשות המוסמכת בנוסח הערוך לפי הטופס שבתוספת הראשונה.

מירב ישראלי: (ב) המבקש ימלא כל פרט, וישיב תשובה נכונה ומלאה על כל שאלה שבטופס כאמור, ועל כל שאלה אחרת של הרשות המוסמכת ויצרף כל מסמך שתבקש הרשות המוסמכת בכל עת.

מירב ישראלי: "

זבולון אורלב: מה הדין של מי שמשיב תשובה לא נכונה?

זבולון אורלב: מה זה עבירה פלילית, עבירה מינהלית?

מירב ישראלי: בסוף ישנה הצהרה שהוא מאשר.

זבולון אורלב: ואם הוא שיקר, מה דינו?

זבולון אורלב: האם זה כמו תצהיר?

מירב ישראלי: יש עבירה פלילית.

אבישי פדהצור: יש הרבה דברים.

אבישי פדהצור: גם תצהיר כוזב, גם ניסיון לקבל דבר במרמה.

אבישי פדהצור: אלו עבירות פליליות שנגזרות מחוק העונשין.

זבולון אורלב: זה טוב, אני רוצה לוודא שזה רציני.

מירב ישראלי: זה גם מלווה בהצהרה של האדם בסוף.

זבולון אורלב: טוב.

זבולון אורלב: האם יש למישהו הערות על סעיף 1? אין.

זבולון אורלב: סעיף 2.

מירב ישראלי: "2.

מירב ישראלי: מצאה הרשות המוסמכת כי נתקיימו במסלול המרוץ הקבוע כל התנאים האמורים בסעיף 8 לחוק ותקנות אלה, ושולמה האגרה הנדרשת לפי תקנות אלה, יונפק למבקש רישיון למסלול מרוץ קבוע בנוסח הקבוע בתוספת השנייה.

מירב ישראלי: "

זבולון אורלב: האם יש הערות למישהו?

זבולון אורלב: אין.

זבולון אורלב: סעיף 3.

מירב ישראלי: "3.

מירב ישראלי: תוקפו של רישיון למסלול מרוץ קבוע יהיה מיום הנפקת הרישיון ועד לסוף אותה שנה.

מירב ישראלי: "

זבולון אורלב: כלומר, אם הוא ביקש בדצמבר, אז זה יהיה עד סוף דצמבר?

מירב ישראלי: כן, זה מתבטא גם באגרות שאם הוא ביקש אחרי יוני, הוא ישלם חצי מהאגרה.

זבולון אורלב: טוב.

זבולון אורלב: כלומר, זה לא לשנה, אלא רק לאותה שנה.

זבולון אורלב: למה?

מירב ישראלי: נכון.

מירב ישראלי: גם אני שאלתי אותם.

יוסי ניסן: עונת המרוצים היא בדרך כלל מינואר עד דצמבר.

זבולון אורלב: מוסכם על דעת כולם?

זבולון אורלב: אז מוסכם עליי שאני לא נהג מרוצים.

זבולון אורלב: אגב, אמרו לי שיהיה פה היום נהג מרוצים.

זבולון אורלב: האם זה נכון?

ראם סמואל: תקוע בפקקים.

ראם סמואל: יש פה כמה.

זבולון אורלב: האם אתם מייצגים את הנהגים?

ראם סמואל: אני מייצג בעיקר את עצמי.

זבולון אורלב: אם הייתי יכול לייצג רק את עצמי בכנסת, ולהצביע רק איך שאני רוצה, זה היה כיף.

זבולון אורלב: יש לי עול מפלגה, ועול קואליציה.

ראם סמואל: בשביל זה אני לא חבר כנסת.

זבולון אורלב: אז ראול סמואל, כתוב באמת נהג מרוצים.

ראם סמואל: ראול זה טעות בהדפסה - ראם.

ראם סמואל: שם תנ"כי מהקונקורדנציה.

ראם סמואל: ראול זה ראם.

זבולון אורלב: יפה, "תועפות ראם לו".

זבולון אורלב: גמרנו תוקפו של רישיון.

זבולון אורלב: האם יש הערות לסעיף 3?

זבולון אורלב: אין.

זבולון אורלב: סעיף 4.

מירב ישראלי: " תנאים נוספים ברישיון בנוסף על כל תנאי האמור בחוק, יחולו גם התנאים הבאים כתנאי ברישיון: (א)

מירב ישראלי: בעל רישיון יודיע לרשות המוסמכת את הפרטים והמועדים של התחרויות או אירועים אחרים הפתוחים לקהל הרחב תמורת תשלום, האמורים להתקיים במסלול המרוץ, עשרה ימים מראש לפחות, על גבי טופס הערוך לפי נוסח שבתוספת השלישית.

מירב ישראלי: (ב) רישיון לפי תקנות אלה יוצג במתחם המסלול הקבוע במקום בולט לעין.

מירב ישראלי: "

זבולון אורלב: האם הוא צריך להודיע, לשלוח עשרה ימים, או שזה יגיע לרשות המוסמכת עשרה ימים מראש?

זבולון אורלב: מה כוונת המשורר?

זבולון אורלב: האם הוא ישלח בדואר, והדואר התעכב, ואז זה יגיע יום אחרי?

מירב ישראלי: לא, נראה לי שההודעה צריכה להיות אצלם - לפחות יודיע עשרה ימים מראש.

מירב ישראלי: ההודעה צריכה להיות אצלם.

קריאה: אצלנו.

זבולון אורלב: האם זה ברור מהניסוח?

מירב ישראלי: ככה אני הבנתי.

זבולון אורלב: אם זאת כוונתכם.

זבולון אורלב: אם כוונתכם שההודעה תהיה אצלכם עשרה ימים לפני המרוץ, אז אני כשאני קורא את זה לא ברור לי הדבר הזה.

זבולון אורלב: כתוב: יודיע לרשות.

זבולון אורלב: אני הודעתי, אני שלחתי מכתב בדואר ישראל.

יוסי ניסן: אפשר להוסיף: ויוודא קבלתה עשרה ימים מראש לפחות.

אבישי פדהצור: או: ימציא.

אבישי פדהצור: אנחנו משתמשים במילה "ימציא" בדרך כלל.

מירב ישראלי: יש פה טופס.

זבולון אורלב: אז שימציא.

מירב ישראלי: ימציא הודעה.

מירב ישראלי: "רישיון לפי תקנות אלה, יוצג במתחם המסלול הקבוע במקום בולט לעין".

זבולון אורלב: הערות ל-4? אין.

איילת סולטן: סליחה, אני איילת סולטן מחטיבת אבטחה.

איילת סולטן: הנוסח הסופי שעומד בפני הוועדה היום הועבר אלינו רק אתמול.

איילת סולטן: מה שהיה עד עכשיו בתקנות זה אירועים של נהיגה ספורטיבית שברור שלכך נועדו התקנות.

איילת סולטן: נוספו גם אירועים אחרים הפתוחים לקהל הרחב תמורת תשלום.

איילת סולטן: לא ברור לנו למה - - -

זבולון אורלב: האמורים להתקיים במסלול מרוץ.

מירב ישראלי: אני הבנתי שזה אם הם פותחים אימונים ודברים כאלה?

מיטל שרעבי: כן.

מיטל שרעבי: אני מיטל שרעבי מהלשכה המשפטית של משרד הספורט.

מיטל שרעבי: ההגדרה של נהיגה ספורטיבית לפי החוק זה לא רק תחרויות.

מיטל שרעבי: כתוב: "נהיגה בכלי תחרותי, בעת תחרות, או בעת פעילות ספורט אחרת, לרבות נהיגה כאמור לשם אימון, דירוג, או הצבה בתחרות ניסוי או הדרכה".

מיטל שרעבי: אז הכוונה היא כאן שלא ייכתב כאן לצורך תחרויות, אלא לצורך אירועים אחרים כמו אימון ודירוג.

מירב ישראלי: אז אולי אירועים אחרים של נהיגה ספורטיבית.

תמר ליברטי: לא, השאלה היא למה הדרישה שזה יהיה בתשלום?

מירב ישראלי: לא, לא דרישה.

מירב ישראלי: זה אם זה בתשלום - - -

תמר ליברטי: למה התנאי?

תמר ליברטי: למה זה חל רק - -

מירב ישראלי: כי אחרת זה לא פתוח לקהל.

מירב ישראלי: אם הם עושים אימונים בתוך המסלול, הכוונה היא כשזה פתוח לקהל.

תמר ליברטי: לא, האם לא ייתכנו אירועים שהם לא בתשלום?

קריאה: שהם פתוחים לקהל והם אינם בתשלום.

זבולון אורלב: משרד הספורט.

קריאה: יש - - -

תמר ליברטי: אז למה עליהם לא תחול ההוראה?

זבולון אורלב: למה ההוראה הזאת?

זבולון אורלב: האם בכדי שאתם תוכלו להיערך?

איילת סולטן: בוודאי.

זבולון אורלב: כלומר, אתם צריכים לדעת מכזה אירוע.

זבולון אורלב: אז למה הקשו אותי רק על תשלום.

זבולון אורלב: אולי בין בתשלום בין שלא בתשלום.

קריאה: נכון, אני חושב שזה נכון.

מיטל שרעבי: כי ההנחה היא שאם גובים תשלום אז זה יותר מוסדר, צריך יותר לנקוט באמצעי זהירות.

זבולון אורלב: מה שאומרת המשטרה, ולפחות מאיש המקצוע שלכם יש הסכמה, מיוסי ניסן, שגם יכולים להיות אירועים המוניים, ובתור ג'סטה לא גובים תשלום.

זבולון אורלב: זה אימון ויבואו מאות אנשים, ואולי אלפי אנשים.

זבולון אורלב: אז בין בתשלום, ובין שלא בתשלום, בהסכמת משרד התרבות.

מירב ישראלי: אז נוסיף אירועים של נהיגה ספורטיבית.

מירב ישראלי: זאת אומרת, לא מדובר באירועים אחרים.

קריאה: כן.

זבולון אורלב: אירועים אחרים של נהיגה ספורטיבית הפתוחים לקהל הרחב, בין תמורת תשלום, ובין שלא בתשלום – זה כבר ניסוח שלכם.

מירב ישראלי: כן.

זבולון אורלב: האם יש עוד הערות ל-4? אין.

תמר ליברטי: הערה נוספת.

תמר ליברטי: באותה רוח הדברים שאנחנו ראינו את התקנות אתמול - - -

זבולון אורלב: מה תפקידך?

תמר ליברטי: בלשכה המשפטית, משטרה.

תמר ליברטי: בייעוץ המשפטי.

תמר ליברטי: בנוסח הקודם של התקנות שעליו עבדנו ביחד, דובר על הוראה שבה ייכתב שבעל הרישיון לא יתיר לאדם לנהוג נהיגה ספורטיבית במסלול שניתן לגביו הרישיון, אלא לאחר ששוכנע כי מתקיימים כל התנאים שקבועים בחוק.

מירב ישראלי: יש הוראה בסוף לגבי התקיימות כל התנאים של החוק והתקנות, וסעיף 14, והטפסים.

מירב ישראלי: השאלה היא האם זה לא מספק אתכם?

תמר ליברטי: אני הייתי חושבת שדווקא הדבר הזה שנוגע לנושא הרישיונות, ורישיונות הנהיגה וכו', כן צריך להיכתב בצורה מפורשת בתקנות.

מירב ישראלי: יש את זה בהצהרה של המבקש.

מיטל שרעבי: למיטב זכרוני זה הושמט, כי זהו דבר שהוא ברור.

מיטל שרעבי: זאת אומרת, הוא חייב לפעול לפי הוראות איסור אלימות בספורט, ולפי סעיף 14 בחוק הנהיגה הספורטיבית כי החוק אומר את זה.

מיטל שרעבי: זאת אומרת, זה מיותר לציין את זה שוב בתקנות.

מירב ישראלי: אבל, יש הצהרה שלו שהוא מתחייב לקיים את זה.

מירב ישראלי: אם תסתכלי, בסוף הטופס הראשון יש הצהרת המבקש.

זבולון אורלב: הגברת ליברטי, האם זה מספק אותך?

תמר ליברטי: כן.

זבולון אורלב: תודה רבה.

זבולון אורלב: אין הערות נוספות לסעיף 4.

זבולון אורלב: אנחנו עוברים לסעיף 5.

מירב ישראלי: "מבקש הרישיון או בעל הרישיון יודיע לרשות המוסמכת על כל שינוי בפרטי הבקשה" - נראה לי אולי כאמור בתקנה 1.

מירב ישראלי: לא הגדרנו בקשה – רק עניין של ניסוח.

מירב ישראלי: "...

מירב ישראלי: מיד עם קרות השינוי".

מירב ישראלי: תתייעצו עם הניסוח בזה, או לעשות הגדרה למעלה.

זבולון אורלב: לא הבנתי.

זבולון אורלב: סעיף 1 אומר המבקש למסלול מרוץ קבוע, יגיש בקשה.

זבולון אורלב: עכשיו מדובר שאם יש שינוי בפרטי הבקשה - - -

מירב ישראלי: זה רק ניסוחי.

מירב ישראלי: אנחנו בדרך כלל אומרים נגיד בסעיף 1: להלן הבקשה.

מירב ישראלי: זה רק ניסוחי, זה לא - - -

זבולון אורלב: טוב, בסדר.

זבולון אורלב: הגברת שרעבי?

מיטל שרעבי: בסדר גמור.

מירב ישראלי: לא אנחנו מאשרים אגרות.

זבולון אורלב: האם יש עוד הערות לסעיף 5? אין.

זבולון אורלב: אנחנו מתקדמים.

זבולון אורלב: הוועדה איננה עוסקת בסעיף 6 כי זה בסמכותה של ועדת הכספים, ואני לא רוצה להסתכסך עם גפני.

מירב ישראלי: עכשיו התוספות.

מירב ישראלי: אני לא אקריא את כל הפרטים – הם מונחים בפניכם – אלא רק את הכותרות.

מירב ישראלי: יש את הפרטים של המבקש, את הפרטים של המסלול.

מירב ישראלי: אם יש למישהו הערה לפרטים של הטופס, בוודאי גם אפשר לומר.

זבולון אורלב: יש לי הרבה הערות.

זבולון אורלב: צריכים לכתוב שם פרטי ומשפחה של מבקש הרישיון, מספר זהות צריכים לכתוב.

זבולון אורלב: אני מניח שהכול נכנס למחשב, נכון?

קריאות: כן, ברור.

זבולון אורלב: תכתבו 9 ספרות.

זבולון אורלב: סתם הערות ייעול, תתייעצו עם כותבי טפסים, או שתעשו לו ישר את הרובריקה של 9 ספרות, אחרת זה לא נקלט טוב במחשב.

יובל מלמד: בפועל, הטופס למילוי יהיה באינטרנט, כך ששם זה יפעל.

זבולון אורלב: או,קיי.

מירב ישראלי: יש לי שתי שאלות לגבי המסמכים שיש לצרף.

מירב ישראלי: לגבי עמדת ההתאחדות – וזה גם אליך, אבישי – בעצם - - -

זבולון אורלב: רגע, מה זה מספר מקומות הצפייה המקסימאלי שבמסלול המרוץ?

מירב ישראלי: כמה אנשים אפשר להכניס.

מירב ישראלי: זה מסלול קבוע.

זבולון אורלב: האם יש יציע?

ברוך שליט: זה חייב להיות - צופים.

ברוך שליט: אם יהיה אצטדיון יהיה מן הסתם יציע.

זבולון אורלב: מי הדובר?

ברוך שליט: שמי ברוך שליט ואני מהעמותה לספורט מוטורי, מועדון מרוצי ישראל.

ברוך שליט: סליחה על זה שאיחרנו.

ברוך שליט: מן הסתם כמו בכל אירוע, אולם או כל דבר אחר, יש מספר מוגבל של כניסות למקום האירוע.

ברוך שליט: מן הסתם גם פה הכוונה לאותם נוסעים.

ברוך שליט: מדובר על שטח שהוא ידוע , והוגש לבניין ערים.

זבולון אורלב: מה זה פרטים על האבטחה ועל שמירת הסדר באזור המסלול, הקהל והחנייה?

ברוך שליט: מראש כאשר אתה בא, גם במגרש כדורגל, ידוע מה מספר המאבטחים שצריך להיות באותו מגרש, מה מספר הסדרנים שצריך להיות.

זבולון אורלב: למה לא כותבים את כל זה?

זבולון אורלב: אני צריך מחר למלא כזה טופס, אני לא יודע מה זה פרטים על האבטחה.

זבולון אורלב: גברת אבטחה, את צריכה להעיר את זה.

יובל מלמד: מי שממלא את זה הוא בעל ידע בנושא.

יובל מלמד: לא ממלא את זה בן אדם מהרחוב.

זבולון אורלב: תכתבו בסוגריים מספר סדרנים, מספר - - -

ברוך שליט: היום מקובל שבכל מגרש שמגיעים והוא מגרש קבוע - אם זה בכדורגל, כדורסל, וכל דבר אחר - ידוע מראש.

יובל מלמד: יש את זה בהמשך בעמוד האחרון – מספר סדרנים, מספר שוטרים.

זבולון אורלב: אני רק בתור יועץ אומר לכם, הערות של מורה פשוט.

איילת סולטן: יש פרקטיקה מקובלת בין נציגי ההתאחדות ומנהלי האירוע.

זבולון אורלב: למה הפרקטיקה הזאת לא תהיה כתובה?

זבולון אורלב: תכתבו מספר סדרנים, מספר - - -

איילת סולטן: יש בהמשך.

זבולון אורלב: סליחה, לא ראיתי.

זבולון אורלב: אני בעמוד הזה.

זבולון אורלב: פרטים על אבטחה – אני לא יודע מה זה פרטים על אבטחת ציר, לא ברור לי הדבר הזה.

זבולון אורלב: מה זה פרטים על אבטחת הציר, מה זה פרטים על אבטחת ה- - -

ברוך שליט: כל אירוע באשר הוא שהוא ספורטיבי, אתה צריך גם ציר פינוי למקרה של פיגוע חס וחלילה.

זבולון אורלב: מה זה פרטים על הציר?

ברוך שליט: מהו ציר הפינוי שלך?

ברוך שליט: ישנו אמבולנס, מהו הציר?

זבולון אורלב: מהו ציר הפינוי?

זבולון אורלב: למה לא כותבים מהו ציר הפינוי?

זבולון אורלב: אני לא מבין.

זבולון אורלב: תבואו עם זה לבחינת בגרות, זה לא ציון גבוה.

זבולון אורלב: הלאה.

מירב ישראלי: במסמכים שצריך לצרף יש שרטוט המתחם, תוכנית בנייה של המתחם כפי שאושרה, ויש מפה מפורטת של האזור, ומיקום מסלול המרוץ, לרבות כבישי הגישה למסלול המרוץ, ואפשר: וציר הפינוי.

מירב ישראלי: אפשר להוסיף את זה שם.

זבולון אורלב: בסדר?

זבולון אורלב: אז תוסיפו במפה מפורטת - - -

מירב ישראלי: לרבות, ציר הפינוי.

קריאה: יש פה פרטים על אבטחת ציר פינוי.

מירב ישראלי: כן, אבל במפה שהוא יהיה מצוין באופן ברור.

מירב ישראלי: האם יש לכם בעיה עם זה?

מירב ישראלי: כלומר, שיהיה גם משהו ויזואלי שיראו את זה.

זבולון אורלב: מה זה עמדת ההתאחדות?

מירב ישראלי: זוהי השאלה.

מירב ישראלי: בחוק יש למעשה חובת התייעצות של הרשות עם ההתאחדות.

זבולון אורלב: איזה התאחדות?

מירב ישראלי: ההתאחדות הנוגעת בדבר.

מירב ישראלי: זאת אומרת, אם זה אופנועים, אם זה מכוניות, אם זה כל סוג.

זבולון אורלב: למה שלא יהיה כתוב פה התאחדות ל- - -

מירב ישראלי: לא, כי זה כללי.

מירב ישראלי: זה טופס שהוא לכלל המרוצים.

זבולון אורלב: האם אין התאחדות אחת בדבר הזה?

מירב ישראלי: לא, יש כמה התאחדויות.

זבולון אורלב: איזה?

יוסי ניסן: אופנועים, מכוניות.

מירב ישראלי: אנחנו מדברים על עמדת ההתאחדות שמצורפת, מסמכים שיש לצרף.

יוסי ניסן: לכל תחום יש התאחדות שנוגעת לו.

זבולון אורלב: הבנתי, כמו מפלגות.

מירב ישראלי: עכשיו השאלה – אבישי, זה גם אליך – האם זה שהאדם הולך ומביא לרשות את עמדת ההתאחדות, זה בעצם מקיים את חובת ההתייעצות?

מיטל שרעבי: אנחנו התייעצנו עם עו"ד מיכל רבינוביץ מחקיקת משנה.

מיטל שרעבי: בנוסח הקודם היה כתוב אישור ההתאחדות, והיא אמרה שבגלל שיש דרישה של התייעצות, עמדת ההתאחדות - - -

מירב ישראלי: נכון, אישור זה בוודאי לא יכול להיות.

מיטל שרעבי: והיא אמרה שיש אפשרות שאנחנו באמת נדרוש ממבקש הבקשה - - -

מירב ישראלי: זאת אומרת, מבחינתם זה דרך לקיים את ההתייעצות לפי החוק - בסדר.

מירב ישראלי: יש לי עוד שאלה, וזו שאלה שהעלאתי בזמנו כשישבנו על התקנות קודם.

מירב ישראלי: זה נכון שאין חובת ביטוח, אבל למרות זאת בתקנות הביטוח יש איזשהו פטור לאדם מלבטח אם המסלול מבוטח בסכום מסוים.

מירב ישראלי: אני חושבת שחוץ מאשר כאן, לא תהיה לכם דרך לקבל את המידע הזה.

מירב ישראלי: יכול להיות שצריך לכתוב אם קיים ביטוח, פוליסת הביטוח.

מיטל שרעבי: אנחנו הוספנו את זה בזמנו, והתייעצנו עם יועץ הביטוח אם הוא חושב שבאמת צריכים להוסיף את זה בתקנות, והוא אמר שלדעתו זה - - -

מירב ישראלי: כן, אבל איך תשיגו את המידע הזה כדי לדעת אם לפטור אנשים?

מירב ישראלי: הרי יש לזה אזכור בתקנות הביטוח שאישרנו.

מירב ישראלי: לא תהיה לכם דרך אחרת להשיג את המידע הזה.

מירב ישראלי: הרי האדם לא ילך וישיג את הפוליסה ממסלול המרוץ.

מירב ישראלי: השאלה היא גם מה איכפת לכם שיהיה לכם את המידע הזה?

מירב ישראלי: אם יש, שיצרף את הפוליסה כי יש לזה רלוונטיות לביטוח האישי של האנשים שמשתתפים במרוצים.

מיטל שרעבי: לדעתי, אין מניעה בכל זאת לציין את זה.

מיטל שרעבי: לא שאנחנו מחייבים בביטוח.

מירב ישראלי: לא מחייבים, אבל אם יש כדאי שתדעו מזה, נראה לי.

מיטל שרעבי: לציין פרטי ביטוח, אם יש.

זבולון אורלב: ככל שיש.

מירב ישראלי: לצרף פוליסת ביטוח.

מיטל שרעבי: לצרף פוליסה זה כזה כבד קצת.

זבולון אורלב: לא צריכים.

מירב ישראלי: בסדר, פרטים על ביטוח.

זבולון אורלב: פרטים על הביטוח.

זבולון אורלב: פוליסה זה ספר.

מירב ישראלי: אז צריך להגיד איזה פרטים.

ברוך שליט: האם מדובר על המשתתף עצמו?

מירב ישראלי: לא.

מירב ישראלי: מה שקורה זה שאין חובת ביטוח על המסלול, הוא לא חייב לבטח מכוח החוק.

מירב ישראלי: אבל, בתקנות הביטוח שאושרו כאן לפני זמן מה, נקבע שיש חובת ביטוח על מי שמשתתף.

מירב ישראלי: אבל, אם הוא משתתף במסלול מרוץ שמבוטח בסכומים מסוימים – אני לא זוכרת את הסכומים – הוא לא צריך ביטוח אישי, כי הוא מבוטח בעצם מכוח המסלול.

זבולון אורלב: פרטי הביטוח זה סוג הביטוח.

מירב ישראלי: פרטי ביטוח המסלול, אם קיים?

ברוך שליט: אני מבין שבמסלול קבוע יש כאן לדעתי שני סוגים ביטוחים.

ברוך שליט: ביטוח אחד של הקהל שנמצא, וזה ביטוח אירוע רגיל, פשוט, כמו שנעשה בכל המקומות.

ברוך שליט: ישנו ביטוח שהוא נמצא על המסלול עצמו, על שטח המסלול עצמו, והוא דבר שונה בתכלית מהביטוח אירוע שמתייחס אליו הקהל.

ברוך שליט: למסלול שאנחנו עושים בשטח קבוע, מן הסתם יש גם מרחקי בטיחות, ויש כל מיני תוספות בתוך המסלול עצמו שמוגדרים מבחינת - - -

זבולון אורלב: אבל, פה לא מדברים על מסלול קבוע.

ברוך שליט: זה מסלול קבוע.

ברוך שליט: מה שאתה מדבר על עכשיו זה אזור של מסלול קבוע.

מירב ישראלי: אני רוצה להקריא את התקנות הרלוונטיות בביטוח שנבין במה מדובר.

זבולון אורלב: אני רוצה לומר שקיבלנו אי-מייל מגלית שמקשרת בין הכנסת לאוצר שכתבה לנו שפיני שחר מנהל מחלקת ביטוח כללי באגף הממונה על שוק ההון, הביטוח והחיסכון, מוסר כי אין לו התנגדות לאשר את התקנות, תקנות הנהיגה הספורטיבית.

זבולון אורלב: יונתן ברסימנטוב רפרנט פנים מאגף תקציבים, יגיע לדיון מחר.

מירב ישראלי: יש ביטוח צד ג' בתקנות שהכיסוי הביטוחי בחבות בשל נזק גוף שנגרם לאדם שאינו נוהג ואינו נוסע, ויש חריג שאומר: "תקנות אלה ואלה של חובת הביטוח לא יחולו כאשר אירוע נהיגה ספורטיבית ומשתתפיו מבוטחים על-ידי בעל רישיון לפי סעיף 8 או 9 לחוק", שזה או מסלול ארעי, או מסלול קבוע, "בסכום כולל שלא יפחת מ-50 מיליון שקלים חדשים לאירוע נהיגה ספורטיבית, ו-100 מיליון שקלים חדשים לתקופת ביטוח שנתית".

מירב ישראלי: זה מה שנאמר בתקנות הביטוח.

מירב ישראלי: השאלה היא, איך הם ידעו שיש ביטוח כזה כדי לתת את הפטור?

מירב ישראלי: האם נראה לך שלמשרד האוצר תהיה התנגדות שזה יצורף?

מיטל שרעבי: לא, אני לא חושבת.

זבולון אורלב: למי יש עניין לדעת?

מירב ישראלי: לרשות.

זבולון אורלב: הם לא נראים לי שהם מתרגשים.

מירב ישראלי: דרך אחרת היא לא לבקש את זה, ואז אם אדם ירצה את הפטור הוא יצטרך ללכת להביא לכם.

מירב ישראלי: זה גם אופציה.

זבולון אורלב: תשאירי את זה כך.

יובל מלמד: זהו בדיוק התפקיד של מנהל האירוע - לבדוק שלנהגים יש רישיונות, שלנהגים יש ביטוח או שלמסלול יש ביטוח.

יובל מלמד: זהו התפקיד שלו.

יובל מלמד: אין אפשרות לרשות לבדוק כל נהג ונהג.

מירב ישראלי: לא לבדוק, רק שהוא יודיע לכם אם יש לו או אין לו – שתדעו.

מירב ישראלי: זה רק עניין של מידע.

מירב ישראלי: בסדר, לא חשוב.

מיטל שרעבי: מירב, לא להוסיף את זה?

מירב ישראלי: לא.

מירב ישראלי: אם לא אז לא.

זבולון אורלב: אם תרצו להוסיף, מבחינתנו זה מאושר.

זבולון אורלב: תעשו עוד התייעצות, ואם תרצו להוסיף – לפי דעתי, טוב שיהיה לכם את המידע הזה אם יש ביטוח ואיזה סוג ביטוח.

זבולון אורלב: זה אף פעם לא מזיק.

זבולון אורלב: זה פשוט עוזר למנהל האירוע שיש לו את כל הפרטים, ויש לו את כל הטפסים, ואז הוא יודע באיזה עולם הוא חי, ולא אחרי שקורה חס וחלילה משהו מתחילים לרוץ.

זבולון אורלב: תתייעצו, מבחינתנו לא צריכים לחזור שוב לוועדה.

זבולון אורלב: מבחינתנו זה מאושר אם תרצו להוסיף.

זבולון אורלב: האם יש עוד הערות לטפסים?

זבולון אורלב: גברת ליברטי, בבקשה.

תמר ליברטי: בדרישה שיצורף רישיון העסק, בדומה למה שנקבע בתקנות לגבי האירוע במסלול ארעי כפי שנראה בהמשך, יש צורך לציין שבמידה ומדובר במסלול שמופעל על-ידי רשות מקומית ואז לא נדרש רישיון עסק פורמאלית לפי סעיף 36 לחוק רישוי עסקים, יידרש אישור מהרשות המקומית כי מתקיימים כל התנאים שהיו נדרשים לאירוע נהיגה ספורטיבית אילו היה האירוע טעון רישיון עסק.

תמר ליברטי: זה נקבע לגבי המסלול הארעי, ואנחנו לא רואים סיבה לא לקבוע את זה גם פה.

תמר ליברטי: הכוונה היא למקרה שבו המסלול יהיה בעצם מסלול של הרשות המקומית.

זבולון אורלב: או אישור של הרשות המקומית במידה והמסלול הוא - - -

מירב ישראלי: יש לנו ניסוח לזה בארעי.

מירב ישראלי: רישיון עסק – אירוע שחל עליו סעיף 36, שזה לא חל - רישיון, יידרש אישור מהרשות המקומית כי מתקיימים כל התנאים.

זבולון אורלב: תוסיפי אותו הדבר.

תמר ליברטי: כן, רק במקום: אירוע שחל עליו, אולי מסלול שחל עליו, כי פה לא מדובר באירוע אלא במסלול.

מירב ישראלי: כן, להתאים את הניסוח.

זבולון אורלב: בסדר, תוסיפו.

זבולון אורלב: האם יש לכם התנגדות?

יוסי ניסן: לא, אין בעיה.

זבולון אורלב: תוסיפו את זה גם כן.

זבולון אורלב: האם יש עוד הערות?

זבולון אורלב: אם לא, אני מעלה להצבעה את התקנות בכפוף לכל השינויים שאושרו.

תמר ליברטי: אני רוצה לציין שבהמשך לכך יידרש גם אישור קצין משטרה כמובן כפי שנקבע לגבי הרישיון הארעי.

זבולון אורלב: איפה כתוב?

מירב ישראלי: פה זה בהמשך: אישור קצין משטרה כי נעשו הסידורים.

מירב ישראלי: זה אותו עניין אם אין רישיון עסק.

זבולון אורלב: אני לא יודע, האם אתם לא דיברתם?

זבולון אורלב: קיבלתם את זה לפני 24 שעות, לא?

זבולון אורלב: אתם שומעים מה שהם רוצים?

יוסי ניסן: ברור, דיברנו על זה הרבה פעמים.

זבולון אורלב: ואתם מסכימים, מתנגדים?

מיטל שרעבי: צריך לעשות אבחנה בין מסלול ארעי ומסלול קבוע.

מירב ישראלי: בחוק יש אבחנה, לדעתי.

מירב ישראלי: אני תיכף אבדוק את זה.

יובל מלמד: מסלול קבוע יש לו רישיון שנתי, ואין צורך כל פעם להציב איש משטרה.

יובל מלמד: אם שני אנשים באים להתאמן, האם נזמין קצין משטרה?

יובל מלמד: בכלל לא ריאלי.

יובל מלמד: לכן, המסלול מוגדר כמסלול קבוע.

יובל מלמד: יש לו רישיון קבוע לשנה על כל המשתמע מכך.

תמר ליברטי: אנחנו מדברים על מצב שבו אין רישיון עסק.

יובל מלמד: האם יש מסלול קבוע בלי רישיון עסק?

יובל מלמד: האם יכול להיות דבר כזה?

תמר ליברטי: אם הוא יופעל על-ידי הרשות המקומית?

זבולון אורלב: מה שקשור לרשות המקומית נוסיף.

זבולון אורלב: כלומר, נוסיף את אותם תנאים שהיו לגבי הרשות המקומית.

יובל מלמד: השאלה היא האם זה לא משליך על כל אירוע מהיום?

זבולון אורלב: לא.

זבולון אורלב: קצין משטרה הוא רק לצורך העניין של הרשות המקומית.

מירב ישראלי: זה מופיע בחוק רק במסלול ארעי, בגלל זה ההבדל.

זבולון אורלב: מי בעד אישור התקנות בכפוף לכל השינויים שעשינו?

זבולון אורלב: מי נגד?

זבולון אורלב: אנחנו מאשרים עכשיו את התקנות של?

מירב ישראלי: מסלול קבוע לפי 8 לחוק.

ברוך שליט: יש לי רק הערה אחת בנושא.

ברוך שליט: בסעיף הצהרת המבקש: "אני מתחייב לקיים את הוראות חוק איסור אלימות בספורט, התשס"ח-2008".

ברוך שליט: בספורט מוטורי ישנו דבר שנקרא מרשלים, וכאן לא מדובר על נושא של סדרנות, אלא מדובר על מרשלים שיושבים על המסלול.

ברוך שליט: צריך פה היה לחלק את הנושא הזה בין מסלול לבין הקהל שיושב על הטריבונות, אזור הקהל.

ברוך שליט: זה לא נעשה פה בנושא הזה.

ברוך שליט: חוק איסור אלימות בספורט תופס איזושהי תחולה על כל המגרש עצמו, ובספורט מוטורי הדברים שונים.

ברוך שליט: בשטח האירוע עצמו יש לנו דבר שנקרא מרשלים.

זבולון אורלב: מה זה?

ברוך שליט: מרשלים זה אנשים שמתפקידם לנהל את כל הנושא בשטח התחרות עצמו.

זבולון אורלב: אלה עם הדגלים?

ברוך שליט: דגלים, וכל הדברים האלה.

ברוך שליט: כשנגיע לארעי אז בכלל זה בעיה.

ברוך שליט: בקהל זה סדרנים.

ברוך שליט: כאן לא מצוין שיש הפרדה מוחלטת.

ברוך שליט: הסדרן לא ייכנס לשטח האירוע שבו מתנהל הספורט המוטורי, והוא יימצא רק בתחום היציעים עצמם.

ברוך שליט: וזו בעיה פה, כי החלתם את זה על כל השטח.

יובל מלמד: בחוק אלימות בספורט נקבע שיש רק פיגורה אחת שקוראים לה סדרן.

יובל מלמד: אותנו הפיגורה הזאת לא מספקת.

יובל מלמד: אנחנו צריכים גם דמות שנקראת מרשל.

יובל מלמד: לכן, המשרד עוסק היום בשינוי חקיקה בחוק אלימות בספורט.

יובל מלמד: ברגע שזה ישתנה שם, אוטומטית זה ישתנה פה.

יובל מלמד: כרגע אי אפשר פה לעשות את השינוי.

זבולון אורלב: שמעת?

זבולון אורלב: הוועדה רשמה לפניה שבעקבות הערתך, נשמעה תשובה של נציג המשרד, יובל מלמד, שאכן ההגדרות שיש בחוק איסור אלימות בספורט, הוא באמת איננו עושה אבחנה, ועובדים על שינוי החקיקה שם בחוק ההוא.

מירב ישראלי: אבל, בהמשך לזה בתקנות של האירוע הארעי כן יש התייחסות למרשלים.

מירב ישראלי: השאלה, בעקבות השאלה הזאת, היא האם אין מקום בכל זאת להתייחס אליהם גם פה באיזושהי דרך?

יובל מלמד: אין מקום מסיבה פשוטה.

יובל מלמד: אנחנו עובדים היום כבר על הסכמות שהגענו איתם, שבמסלול קבוע תפקיד הסדרנים הוא לעמוד מעבר לגדר.

יובל מלמד: זאת אומרת, הם מתעסקים עם הקהל.

זבולון אורלב: לא הבנתי, מה הבעיה להסמיך גם את המרשלים שיהיו סדרנים?

יובל מלמד: זה בדיוק העניין, בזה אנחנו עוסקים.

יובל מלמד: במסלול קבוע אין לנו את הבעיה הזאת.

יובל מלמד: במסלול קבוע הבעיה לא קיימת כי מותר למרשלים להימצא בתוך המסלול כי אין שם קהל, כך שחוק אלימות בספורט הוא לא מפריע.

יובל מלמד: אז כאן בכלל אין בעיה, ואפשר להשתמש במרשלים- - -

אמציה גזית: התקנה קובעת לגבי הסדרנים, אבל היא לא ממעיטה לגבי מרשלים ששמים לצורך בטיחות וניהול המרוץ.

אמציה גזית: לא שייך בכלל, זה לא צריך להפריע.

זבולון אורלב: ודאי שלא מפריע, הוא רק אומר שזה לא מכסה.

ברוך שליט: הלוא חוק האלימות בספורט יושב על כמה חוקים שהיו לפני כן, וצריך ללמוד בבית מדרש בשביל להבין איך לעלות על כל הדברים האלה.

ברוך שליט: כתלמיד חכם שהייתי פעם בבית מדרש, נברתי בחומר.

ברוך שליט: סדרן צריך להיות היום אחד שהוא בעל רישיון לפי סעיף 18 לחוק - - - ושירותי שמירה, והוא הרשאה לכלי רישיון, ועוד עשרות דברים.

ברוך שליט: אני צריך סדרן שישמור לי על סדר, שידע להשתמש במכשיר קשר.

ברוך שליט: האם זה לא נכון?

אבישי פדהצור: לא, אנחנו מדברים על סעיפים 10 ו-11 לחוק איסור אלימות בספורט שהוא הרבה יותר צנוע בדרישותיו.

ברוך שליט: כאשר אתה יושב על החוק, והוא מפנה אותך לדברים אחרים במקומות אחרים, על בסיס חוק זכויות לשמירת על סדר הביטחון מ-2005 - - -

זבולון אורלב: מר שליט, לגבי הסדרנים שבקהל, איננו מתכוונים לעשות שום שינוי במעמד של הסדרנים בקהל של נהיגה ספורטיבית, לעומת הקהל של כל ספורט אחר.

ברוך שליט: זה נקרא היום סדרן ספורט.

ברוך שליט: סדרן ספורט קשה היום למצוא גם למגרשי כדורגל וכדורסל.

זבולון אורלב: לגבי המרשלים, כרגע אנחנו מודעים לכך שזה איננו מוסדר.

זבולון אורלב: זה יוסדר ברגע שמשרד התרבות יערוך שינויים בחוק.

זבולון אורלב: עד כאן.

זבולון אורלב: מי בעד אישור התקנות בכפוף לכל התיקונים שעשינו בהסכמה?

זבולון אורלב: מי נגד?

זבולון אורלב: ה צ ב ע ה בעד- 1 נגד – אין נמנעים - אין תקנות הנהיגה הספורטיבית (רישיון למסלול קבוע), התש"ע-2009, אושרו פה אחד.

זבולון אורלב: אני קובע שהתקנות אושרו פה אחד, ואנחנו ניגשים לתקנות הבאות.

מירב ישראלי: אני רק אגיד שיש פה את התוספת השנייה והתוספת השלישית שהם כמובן הרישיון וטופס ההודעה.

זבולון אורלב: כדי שיהיה ברור - אנחנו אישרנו את התקנות, וגם את התוספת הראשונה, השנייה והשלישית.

זבולון אורלב: רבותי, קדימה.

מירב ישראלי: "תקנות הנהיגה הספורטיבית (רישיון לאירוע נהיגה ספורטיבית במסלול מרוץ ארעי)".

מירב ישראלי: פה בניגוד לשם שזה מסלול קבוע למרוץ לשנה או פחות משנה, כאן זה לכל אירוע יש רישיון נפרד.

מירב ישראלי: יש גם אפשרות למספר אירועים, ותיכף נראה.

מירב ישראלי: "בתוקף סמכותי לפי סעיפים 9(ו), 32, ו-33 לחוק הנהיגה הספורטיבית, בהסכמת שר האוצר" – ושוב, גם פה יש סעיף אגרות של ועדת הכספים.

מירב ישראלי: אנחנו מאשרים את כל השאר.

מירב ישראלי: "הגדרות: "אחראי לאירוע ספורט", "מנהל אירוע ספורט", "מנהל ביטחון", "סדרן לאירועי ספורט – כהגדרתם בחוק איסור אלימות בספורט".

מירב ישראלי: "בעל תפקיד – ממונה בטיחות אחראי לאירוע ספורט, מנהל אירוע ספורט, מנהל ביטחון, סדרן לאירועי ספורט או בקר מסלול".

מירב ישראלי: זה תוספת כאן על חוק אלימות בספורט.

מירב ישראלי: "בקר מסלול" – מי שמנהל האירוע..."

מיטל שרעבי: בקר מסלול זה בעצם המרשל.

ברוך שליט: סליחה, אני ארבעים שנה בענף הזה.

ברוך שליט: לנו - - -

זבולון אורלב: אני רק מעדיף שתיתן לנו לסיים את ההגדרות, ואז תעיר על כולן.

ברוך שליט: בסדר.

מירב ישראלי: "בקר מסלול" – מי שמנהל האירוע מינה לשמש ניצב בעמדת בקרה במסלול לנהיגה ספורטיבית וממלא במהלך האירוע תפקידים הקשורים באירוע, כפי שהוגדרו בכללי הנהיגה הספורטיבית.

מירב ישראלי: "ממונה בטיחות" - ממונה בטיחות באירוע בטיחות כהגדרתו בחוק איסור אלימות.

מירב ישראלי: " "מסלול מרוץ סגור" – זה צריך להיות כהגדרתו בפרט 3 לתוספת לחוק.

זבולון אורלב: הערות בבקשה.

ברוך שליט: כמו שבכדורגל יש פיפ"א יש לנו במרוצים את ה-FIA, FIM, ועוד כמה כאלה.

ברוך שליט: לקחו ועיוותו פה את כל הנושא הזה.

ברוך שליט: לנו במרוץ יש מה שנקרא מנהל מרוץ, יש לנו מנהל מסלול, יש לנו מזכיר האירוע שפה הוא נקרא מנהל האירוע.

ברוך שליט: יש לנו פונקציות שהן ידועות, ופה מנסים באיזשהו מקום לסדר את הדברים שיתאימו לאיזשהו נוסח מסוים, וזה לא עובד.

ברוך שליט: זה פשוט לא עובד.

מירב ישראלי: הבעיה היא שחוק איסור אלימות חייב לחול.

מירב ישראלי: אין דרך להגיד שזה לא חל.

זבולון אורלב: על מה אתה מדבר?

ברוך שליט: אני מדבר על כל ההגדרות שישנן פה.

זבולון אורלב: מה מפריע לך בהגדרה של אחראי לאירוע ספורט?

ברוך שליט: למשל, בקר מסלול שהגדירו לי אותו כמרשל, וזה לא נכון.

זבולון אורלב: איפה כתוב מרשל?

זבולון אורלב: תקרא את הטקסט ותגיד לי מה הבעיה שלך עם הטקסט.

ברוך שליט: "בקר מסלול" – מי שמנהל האירוע מינה לשמש ניצב בעמדת בקרה במסלול".

ברוך שליט: פירשו לך את זה שזה מרשל.

זבולון אורלב: האם אתה יכול לא להשתמש במילה מרשל?

ברוך שליט: לא, כי זה התפקיד שלו.

ברוך שליט: יש לי תפקיד מוגדר, וזה דבר שנקרא מרשל.

ברוך שליט: יש ספר שלם שדן בנושא של מרשלים.

ברוך שליט: יש מרשל שהוא מטפל בקהל, יש מרשל שהוא דגלן, יש מרשל שהוא זה, ויש מרשל ההוא.

ברוך שליט: יש 20,000 סוגים של מרשלים, והם כולם כפונקציות לטובת המסלול עצמו, כי אנחנו מדברים פה על מסלול פתוח.

ברוך שליט: אתה מדבר פה על מסלול ארעי שיכול להשתרע על 200 ק"מ.

זבולון אורלב: תקרא טוב בשקט את ההגדרה, ותגיד לי איזה מרשל מ-20,000 מרשלים שלך לא נכנס בהגדרות האלה?

ברוך שליט: אני עונה לך בהתאם למה שאני יודע מקצועית את הדברים, ולאחר באמת כמה שנים טובות.

ברוך שליט: יש דבר שנקרא אצלנו בקר מסלול.

ברוך שליט: בקר מסלול זה אדם שיושב על קטע של מסלול, ומפקח לראות שהכללים מופעלים בצורה נכונה.

זבולון אורלב: תתעלם מהמילים: בקר מסלול.

זבולון אורלב: תגיד לי עכשיו, ההגדרה של מבקר המסלול - אני מדבר איתך עכשיו על ההגדרה, לא על השם - תגיד לי קודם כל האם הוא כולל את כל המרשלים, ואז ניגש לברר מה השם המתאים?

ברוך שליט: כוללנית, כן.

זבולון אורלב: אני רוצה להבין את העניין.

זבולון אורלב: ההערה שלך זה השם הקיבוצי שנתנו לדבר הזה.

זבולון אורלב: אתה אומר בקר מסלול ממעיט, זה עלול להטעות.

זבולון אורלב: כי בז'רגון שלנו, בשפה שלנו, מבקר מסלול זה תפקיד ספציפי.

זבולון אורלב: זה לא כל מה שכתוב כאן.

מיטל שרעבי: אבל, ההגדרה היא מאוד רחבה.

זבולון אורלב: הבעיה היא לא בהגדרה, הבעיה זה בשם של ההגדרה.

מירב ישראלי: הוא אומר שיש שני תפקידים נפרדים.

מירב ישראלי: בקר מסלול ומרשל זה שני דברים שונים.

מירב ישראלי: אתה אומר שזה מוטעה להכניס מרשל לתוך ההגדרה של בקר מסלול.

ברוך שליט: כן.

ברוך שליט: אני הייתי מעדיף שייקרא פה מרשל.

זבולון אורלב: תודה רבה לך.

יובל מלמד: ברוך שליט צודק בדבריו לחלוטין.

יובל מלמד: אבל, אנחנו נמצאים במדינת ישראל, ויש את החוק של מדינת ישראל.

יובל מלמד: כלומר, אנחנו לא יכולים לקחת את התקנות של ה-FIA הבין-לאומיות, ולתרגם אותן, ואז למצוא שם מושגים שונים מחוק אלימות בספורט.

יובל מלמד: לכן, לא היתה לנו ברירה, אלא להשתמש במושגים של חוק אלימות בספורט.

זבולון אורלב: האם חוק אלימות בספורט מזכיר בקר מסלול?

יובל מלמד: שנייה, לגבי ההמשך – מנהל אירוע וכל העניינים האלה.

זבולון אורלב: תענה לי ספציפית.

יובל מלמד: אנחנו ב--- קראנו לבקר מסלול מרשל.

יובל מלמד: היה כתוב פה מרשל, אבל כיוון שאנחנו צריכים לשלוח את זה לניסוח, ולכל המקומות, אמרו לנו: מרשל זה לא מילה מתאימה, תכתבו בקר מסלול.

זבולון אורלב: אם יהיה כתוב מפקח מסלול זה בסדר?

ברוך שליט: יש גם נושא של מפקח.

ברוך שליט: יש אצלנו גם דבר שנקרא מפקח, וזה המפקח שממונה על-ידי ההתאחדות.

זבולון אורלב: הבנתי אותך.

זבולון אורלב: ואם יהיה כתוב: מנהל מסלול?

ברוך שליט: מנהל המרוץ הוא אחראי על כל המסלול.

זבולון אורלב: יפה, ואם יהיה כתוב מפקח ראשי במסלול?

קריאה: לא, לא מתאים.

רון חכים: לא, להיפך.

רון חכים: זה יותר נמוך.

רון חכים: מרשל זה הכי נמוך בפירמידה.

זבולון אורלב: הוא האחרון בשרשרת המזון?

ראם סמואל: ראול ראם סמואל התחרה שנים במסלולים ארעיים בחוץ-לארץ, ומה שקוראים מרשל או כל מיני מילים כאלה יפות, אפשר לקרוא לזה פשוט פקח ולסגור את העניין.

זבולון אורלב: פקח מסלול?

ראם סמואל: פקח עם מסלול, בלי מסלול – פקח.

זבולון אורלב: פקח מסלול, בסדר?

מירב ישראלי: ואז זה יכלול גם בקר, וגם מרשל.

זבולון אורלב: נכון.

זבולון אורלב: יכלול את כל מה שכתוב בהגדרה.

זבולון אורלב: יש לכם התנגדות שהעברית תתוקן?

זבולון אורלב: תודה רבה לך – מרשל, פקח מסלול.

זבולון אורלב: האם יש עדיין הערות להגדרות?

זבולון אורלב: חבר'ה, לא תכננתי כל כך הרבה הערות.

איילת סולטן: הערה קצרה.

איילת סולטן: ממונה בטיחות לדעתנו, צריך להיכנס בסעיף ההגדרה הראשון.

איילת סולטן: אחראי לאירוע ספורט, מנהל אירוע ספורט, ושייכנס שם גם ממונה בטיחות, שתחול עליו למעשה ההגדרה של החוק לאיסור אלימות בספורט כפי שהיא חלה כעת, רק שזה יהיה ברור.

מירב ישראלי: היתה שם איזה בעיה.

מיטל שרעבי: יש סעיף שאיחדנו לממונה בטיחות שהחלנו עליו חובות נוספות מכללי הנהיגה הספורטיבית.

מיטל שרעבי: הבקשה של מחלקת חקיקת משנה - לעשות את כל ההגדרות שאין להם התייחסות בחוק עצמו, נציין כהגדרות בחוק איסור אלימות בספורט, ומה שאנחנו התייחסנו אליו בסעיף נפרד זה להכניס.

מיטל שרעבי: זה פשוט משהו טכני, אין לזה שום משמעות.

זבולון אורלב: לא הבנתי.

זבולון אורלב: בשורה הראשונה כל ההגדרות שאת כותבת, ובסוף: "כהגדרתם בחוק איסור אלימות בספורט".

זבולון אורלב: ממונה בטיחות גם כן כהגדרתו בחוק איסור אלימות.

מירב ישראלי: זה שונה קצת.

מירב ישראלי: אני זוכרת, היתה שם איזה בעיה.

זבולון אורלב: המקור של ההגדרות הוא אותו מקור בחוק אלימות.

מירב ישראלי: לא, אבל יש שם הגדרות - - -

זבולון אורלב: אגב, יש הבדל בין חוק איסור אלימות, לבין חוק איסור אלימות בספורט?

מירב ישראלי: לא.

זבולון אורלב: למה את כותבת בממונה בטיחות רק כהגדרתו בחוק איסור אלימות?

זבולון אורלב: חסרה המילה בספורט.

מירב ישראלי: כי עשינו להלן – חוק איסור אלימות.

מיטל שרעבי: אני רוצה להתייחס.

מיטל שרעבי: סעיף 7 מטיל חובות על ממונה בטיחות, והוא אומר:

מיטל שרעבי: בנוסף לחובות הממונה בטיחות האמורות בסעיף 6ג לחוק איסור אלימות, הממונה ימלא אחר הוראות הבטיחות שמופיעות בכללי הנהיגה הספורטיבית.

מיטל שרעבי: זאת אומרת, אי אפשר לשלוח רק לחוק איסור אלימות בספורט, כי אנחנו בעצם מחילים עליו חובות נוספות בחוק - - -

איילת סולטן: זה ממונה בטיחות באירוע נהיגה ספורטיבית.

זבולון אורלב: מה זה ממונה בטיחות באירוע בטיחות?

מירב ישראלי: זה טעות, לדעתי.

זבולון אורלב: באירוע נהיגה ספורטיבית.

זבולון אורלב: יוסי, בסדר?

יוסי ניסן: כן, בסדר גמור.

יהודית גידלי: את המילה בטיחות צריך להוריד.

יהודית גידלי: ממונה בטיחות באירוע.

מירב ישראלי: לא.

מירב ישראלי: לדעתי, זה עניין ניסוחי.

מירב ישראלי: זה לא עניין עקרוני.

זבולון אורלב: טוב, הלאה – עניין ניסוחי.

מיטל שרעבי: לא.

מיטל שרעבי: סליחה, זה הגדרה בחוק איסור אלימות בספורט: ממונה בטיחות באירוע בטיחות.

קריאה: ההגדרה היא בדיוק כמו ששם, ולא רצינו לשנות את הנוסח.

מירב ישראלי: יש שם בעיה, כי זה לא מופיע כמו ההגדרות האחרות.

זבולון אורלב: הואיל וזו בעיה ניסוחית אנחנו מדלגים, ושהנסחים המקצועיים יסיימו את העניין הזה.

זבולון אורלב: סעיף 1 גמרנו.

זבולון אורלב: סעיף 2.

מירב ישראלי: "תנאים למתן רישיון (א) המבקש רישיון לאירוע נהיגה ספורטיבית במסלול מרוץ ארעי, יגיש בקשה לרשות המוסמכת לגבי טופס הערוך לפי הנוסח שבתוספת הראשונה, לפחות עשרה ימים מראש לפני קיום האירוע.

מירב ישראלי: "

זבולון אורלב: גם פה נתקן – ימציא.

זבולון אורלב: גם פה יהיה ימציא.

מירב ישראלי: אבל, פה זה בקשה.

מירב ישראלי: זה לא הודעה.

מירב ישראלי: נראה לי שיגיש בקשה זה בסדר.

זבולון אורלב: זה יגיע יום לפני האירוע.

מירב ישראלי: לא.

מירב ישראלי: אני חושבת שאי אפשר לפרש את זה.

מירב ישראלי: זה חייב להגיע אליהם עשרה ימים מראש.

מירב ישראלי: שם פשוט זה הודעה, זה לא הבקשה.

זבולון אורלב: מה תעשי אם זה יגיע שעתיים קודם?

זבולון אורלב: האם הוא יגיש בג"ץ למה לא נתתם לי תשובה?

מירב ישראלי: בסדר, אפשר ימציא.

מירב ישראלי: אבל, נראה לי שזה ברור שזה צריך להגיע אליהם עשרה ימים מראש.

זבולון אורלב: זה ניסוח, הכוונה היא ברורה.

זבולון אורלב: תראו אם לא צריכים לכתוב גם כן ימציא.

זבולון אורלב: הלאה.

מירב ישראלי: "(ב) המבקש ימלא כל פרט וישיב תשובה נכונה ומלאה על כל שאלה שבטופס האמור, ועל כל שאלה אחרת של הרשות המוסמכת, ויצרף כל מסמך שתבקש הרשות המוסמכת בכל עת.

מירב ישראלי: (ג) מתן הרישיון מותנה בהתקיים כל אלה: (1) התמלאו הוראות סעיף 9 לחוק ותקנות אלה.

מירב ישראלי: (2) התמלאו הוראות חוק איסור אלימות (3) נעשו סידורים נאותים להנחת דעתה של הרשות המוסמכת באשר לקיום שירותי חילוץ והצלה במקום.

מירב ישראלי: " אני אקרא גם את סעיף 3 כי יש פה כפילות מסוימת.

מירב ישראלי: "מצאה הרשות המוסמכת כי נתקיימו באירוע נהיגה ספורטיבית כל התנאים האמורים בסעיף 9 לחוק ובתקנות אלה, וכי שולמה האגרה לפי תקנה 11, תיתן למבקש רישיון לאירוע נהיגה ספורטיבית לגבי טופס הערוך לפי הנוסח שבתוספת השנייה.

מירב ישראלי: " בעצם יש כפילות בין 2(ג) ל-3.

מירב ישראלי: בתקנות של המסלול הקבוע זה לא מופיע בשתי התקנות, זה מופיע רק במתן רישיון.

מירב ישראלי: זאת אומרת, מה שהוא צריך לבדוק.

מירב ישראלי: הבעיה היא שאין פה חפיפה, כי כאן לא מופיעה למשל חוק איסור אלימות, ב-3.

קריאה: גם לא הסידורים הנאותים בעניין - - -

מירב ישראלי: זהו.

מירב ישראלי: לכן לדעתי, אפשר לאחד.

זבולון אורלב: לא, כתוב: בסעיף 9 ובתקנות אלה.

מירב ישראלי: כן, אבל זה סתם כפילות מיותרת, וזה יוצר שאלות פרשניות.

זבולון אורלב: מה את מציעה?

מירב ישראלי: אני מציעה לאחד את 2(ג) ואת 3 כמו בתקנות של הקבוע.

מירב ישראלי: בתקנות של הקבוע כתוב: מצאה הרשות.

מירב ישראלי: יש בקשה לרישיון, ויש מתן רישיון, ואז מצאה הרשות המוסמכת כי נתקיימו כל התנאים האמורים בחוק, שולמה האגרה, ואז הם יתנו.

זבולון אורלב: בעצם את אומרת למחוק את 2(ג).

מירב ישראלי: לראות אם חסר משהו.

דנית גלעד: אני עו"ד דנית גלעד מאגף התנועה במשטרת ישראל.

דנית גלעד: בתקנות האלה ישנם תנאים נוספים שלא כלולים בסעיף 2.

מירב ישראלי: בסדר, כתוב בתקנות אלה, לכן לא צריך את 2.

מירב ישראלי: לדעתי, צריך למחוק את 2(ג), ואז: "מצאה הרשות המוסמכת כי נתקיימו באירוע נהיגה ספורטיבית כל התנאים האמורים בסעיף 9 לחוק ובתקנות אלה" – כל התקנות – "וכי שולמה האגרה - - -

זבולון אורלב: איפה כתוב בתקנות - - - סעיף 9, ויחולו חוק איסור אלימות?

מירב ישראלי: לא.

מירב ישראלי: אנחנו אומרים פה עכשיו, בסעיף 9.

מירב ישראלי: עכשיו אנחנו אומרים, בתקנה הזאת.

מירב ישראלי: הרשות בודקת.

מירב ישראלי: מה היא בודקת?

מירב ישראלי: היא בודקת שהתקיימו סעיף 9, התקיימו כל הוראות התקנות, שולמה האגרה.

זבולון אורלב: סעיף 9 לתקנות?

מירב ישראלי: לא, לחוק.

מירב ישראלי: זה הסעיף המסמיך.

מירב ישראלי: זה פשוט כפילות - (ג) ו-3.

זבולון אורלב: כתוב בסעיף 9 התמלאו הוראות חוק איסור אלימות?

מירב ישראלי: את זה צריך להוסיף.

זבולון אורלב: נעשו סידורים נאותים להנחת דעתה של הרשות?

קריאה: (2) ו-(3) צריך להוסיף.

זבולון אורלב: אז הוסיפו.

מירב ישראלי: אז אני אומרת:

מירב ישראלי: צריך לאחד את 2(ג) ו-3.

זבולון אורלב: בעיית ניסוח.

מירב ישראלי: כן.

זבולון אורלב: בעיית ניסוח, אנחנו מתקדמים הלאה.

מירב ישראלי: בסדר?

דנית גלעד: כן, אבל שבאיחוד לא יישמט חוק - - -

מירב ישראלי: לא יישמט, לא יישמט.

זבולון אורלב: הניסוח הוא ניסוח של הממשלה.

זבולון אורלב: תעשו סדר ביניכם.

זבולון אורלב: מבחינת התוכן אין לנו עם זה בעיה.

זבולון אורלב: תעשו סדר ביניכם.

איילת סולטן: ההודעה מראש של עשרה ימים, במקורה היא היתה זמן סביר מראש.

איילת סולטן: אני חוששת שעשרה ימים זה לא זמן - - -

מירב ישראלי: לא, זמן סביר זה משהו שהוא פשוט לא ברור מספיק.

מירב ישראלי: אם אתם אומרים שעשרה ימים זה לא מספיק, אז אולי צריך תקופה ארוכה יותר.

מירב ישראלי: אבל, זמן סביר זה עמום מידיי.

יובל מלמד: עשרה ימים מראש הוא אמור לבוא עם כל החומר אחרי שהוא כבר היה במשטרה וב- - -

מירב ישראלי: זה בעצם מקביל לזה שבמסלול קבוע הוא מודיע על כל אירוע.

איילת סולטן: אבל, מסלול קבוע זה באמת היערכות של המשטרה והבדיקות הן הרבה יותר פשוטות, לעומת מסלול ארעי.

מירב ישראלי: יש כבר את כל ה-facilities .

מירב ישראלי: כן, ברור.

אמציה גזית: הוא לא יכול להגיש בקשה לרשות לפני שהוא בא עם אישור של המשטרה.

קריאה: זה לא ברור חד משמעית מהניסוח.

אבישי פדהצור: לא, אם מסתכלים בתוספת זה נראה די ברור, כי המסמכים שהוא צריך לצרף לבקשה עצמה זה אישור קצין משטרה כי נעשו הסידורים המתאימים לשם שמירת ביטחון הציבור.

אבישי פדהצור: זאת אומרת, הוא כבר צריך לבוא בשל.

אבישי פדהצור: הרשות יכולה תוך עשרה ימים להתמודד עם הבשלות - - -

זבולון אורלב: תודה רבה, אנחנו ממשיכים.

דנית גלעד: סליחה, רק ויצרף כל מסמך שתבקש הרשות המוסמכת בכל עת, אז אולי כדאי להדגיש שהוא יצרף שהוא כל מסמך כמפורט ב- - -

יובל מלמד: אבל, אם הוא יבוא עשרה ימים מראש ולא יהיו לו כל המסמכים, אז לא יהיה אירוע.

מירב ישראלי: זה ברור, זה כל ההוראות בתקנות.

זבולון אורלב: הלאה.

זבולון אורלב: 1 - - -.

זבולון אורלב: האם יש הערות ל-2 ו-3 מעבר להערות שנשמעו?

זבולון אורלב: אין.

זבולון אורלב: אנחנו ממשיכים - 4.

מירב ישראלי: "תוקפו של רישיון (א) תוקפו של רישיון לאירוע נהיגה ספורטיבית יהיה לאירוע במועד שביקש המבקש.

מירב ישראלי: (ב) אישור למספר אירועים על פני תקופה מסוימת באותו מסלול, יינתן לצורך אימונים והדרכה בלבד, ובכל מקרה לתקופה שלא תארך מעבר לתום אותה שנה.

מירב ישראלי: " כאן זה לא ברור בעיניי אם צריך לפרט תאריכי אירועים, או שזה בעצם כרטיס פתוח לקיים אימונים והדרכה בכל עת שהוא רוצה.

מירב ישראלי: לא ברור מהנוסח למה התכוונתם.

יובל מלמד: בדף שהוא ממלא זה מופיע.

מירב ישראלי: כן, אבל עדיין אני חושבת שכדאי להבהיר.

יובל מלמד: יש טבלה מסודרת פרטי אירוע ספורט.

מירב ישראלי: כן, אבל אם אתה נותן לו אירוע מראש, זה לא ברור שהוא צריך להגיש טבלה עם אירועים בתאריכים ספציפיים.

מירב ישראלי: זה לא ברור מנוסח התקנה.

יובל מלמד: מה שהוא לא מגיש, הוא לא מקבל.

מירב ישראלי: למה לא להגיד את זה?

מירב ישראלי: אני לא מבינה, יש בעיה להגיד את זה?

זבולון אורלב: מה להגיד?

מירב ישראלי: שלתאריכים מסוימים יינתן.

מירב ישראלי: אם זה לא ניתן - - -

יוסי ניסן: בסדר, מצוין.

קריאה: אנחנו בעד.

מירב ישראלי: למה ההתנגדות העקרונית?

זבולון אורלב: בסעיף 4 יתווסף לתאריכים מסוימים.

מירב ישראלי: "החזקת רישיון והצגתו רישיון לפי תקנות אלה, יוחזק בעת אירוע נהיגה ספורטיבית, במקום האירוע, בידי מנהל אירוע ספורט ויוצג בפני שוטר או מפקח לפי דרישה.

מירב ישראלי: "

זבולון אורלב: מה זה מפקח?

מירב ישראלי: מפקח לפי החוק.

תמר ליברטי: יש מפקחים לפי החוק, מפקחים שממונים לפי החוק.

זבולון אורלב: הלאה – הכשרה מיוחדת לבעלי תפקידים באירוע נהיגה ספורטיבית.

מירב ישראלי: "בנוסף לתנאים שנקבעו בפרק ג' לחוק איסור אלימות בספורט, יהיה על בעל תפקיד באירוע נהיגה ספורטיבית לעבור הכשרה מתאימה, כפי שתורה הרשות המוסמכת.

מירב ישראלי: "

זבולון אורלב: יש הערות ל-6? אין.

זבולון אורלב: יש הערות ל-5? אין.

זבולון אורלב: סעיף 7.

מירב ישראלי: "חובות ממונה בטיחות "בנוסף לחובות הממונה הבטיחות" – יש פה ה' מיותר – "האמורות בסעיף 6(ג) לחוק איסור אלימות, הממונה ימלא אחר הוראות כללי הבטיחות כפי שאלו מופיעות בכללי הנהיגה הספורטיבית החלים על אירוע הנהיגה הספורטיבית לפי סוג האירוע".

מירב ישראלי: לא הבנתי מה זה "הקשר שלו להתאחדות המרכזת והמייצגת את תחום הספורטיבית הנוגע לעניין".

מירב ישראלי: זה תקנה בנוסח חדש שלא ראיתי אותה קודם.

זבולון אורלב: אני מבין לפי סוג האירוע.

זבולון אורלב: מה זה והקשר שלו?

זבולון אורלב: מה שייך חובות ממונה הבטיחות לקשר עם ההתאחדות?

יוסי ניסן: לכל סוג אירוע יש תנאי בטיחות שונים.

זבולון אורלב: אז כתוב לפי סוג האירוע.

מירב ישראלי: לא צריך את זה.

זבולון אורלב: למה הקשר להתאחדות המרכזת והמייצגת?

מיטל שרעבי: כי יש כללים שונים לגבי כל התאחדות והתאחדות.

מירב ישראלי: תכתבו:

מירב ישראלי: כללי הנהיגה הספורטיבית החלים על אירוע נהיגה ספורטיבית לפי סוג האירוע.

יוסי ניסן: בסדר, מאה אחוז.

זבולון אורלב: יתוקן בהתאם.

זבולון אורלב: תודה.

מירב ישראלי: זה תלוי איזה כללים חלים עליו.

זבולון אורלב: גם התיקון הזה מתקבל בסעיף 7.

מירב ישראלי: אני פשוט מוחקת את ה- - -

זבולון אורלב: האם יש לך הערה ל-7?

ברוך שליט: יש לי הערה לנושא של בטיחות בכלל בנושא מסלול ארעי.

ברוך שליט: ספורט מוטורי הוא דבר מסוכן, ובטח חלק מחבריי יאכלו אותי עוד רגע.

ברוך שליט: אבל, כשאנחנו מדברים על ארעי, אנחנו מדברים על מסלול ארוך.

ברוך שליט: קשה מאוד לסגור מסלול ארוך.

ברוך שליט: יש לו פרצות שקוראות לכל מיני אנשים לא להתרכז במקום שהוחלט עליו.

ברוך שליט: כתוצאה מכך נקבע גם בפדרציות הבין-לאומיות להוציא מידע לגבי אירוע, וכל מי שלא נמצא באותו מקום שבו הוגדר לו להיות, לוקח סיכון על עצמו.

ברוך שליט: כך כשאנחנו מדברים על בטיחות והמשטרה תבוא מחר ותגיד לי על מסלול של 30 ק"מ אתה צריך להעמיד 400 סדרנים, אז אני לא מסוגל לעשות את הדברים האלה מפני שהמסלול פתוח.

ברוך שליט: הוא לא מגודר.

ברוך שליט: אני יכול להתוות את הקהל - - -

זבולון אורלב: אני מתנצל שכבר הבנתי.

זבולון אורלב: כאן כתוב: "כפי שאלו מופיעות בכללי הנהיגה הספורטיבית החלים על אירוע הנהיגה הספורטיבית לפי סוג אירוע".

זבולון אורלב: יש סוג אירוע של מסלול מאוד ארוך של 50 ק"מ, מי קובע את כללי הנהיגה הספורטיבית החלים על אירוע נהיגה?

מירב ישראלי: ההתאחדויות.

מירב ישראלי: זאת אומרת, הרשות בודקת אותם, ו- - -

זבולון אורלב: ומי צריך לקבוע את כללי הבטיחות?

זבולון אורלב: הממונה ימלא אחר הוראות כללי הבטיחות.

זבולון אורלב: מי קובע את כללי הבטיחות של כזה אירוע?

מירב ישראלי: בכללי הנהיגה הספורטיבית זה ההתאחדות.

מירב ישראלי: אבל, צריך רק להגיד שלממונה יש סמכות לשנות את כללי הנהיגה הספורטיבית במידה והוא חושב שהם לא - - -

זבולון אורלב: שמעת?

זבולון אורלב: יש מי שמוסמך לעשות את הדבר הזה.

זבולון אורלב: החוק קבע מוסמכים לקבוע גם במסלול כזה ארוך איפה יעמוד קהל, איפה לא יעמוד קהל.

זבולון אורלב: לא יכולים להגיד לך: תעמיד על כל עשרה מטר, אלא אם כן זה קהל של קבוצת כדורגל מסוימת.

מירב ישראלי: מיטל, אני מוחקת את השורה האחרונה, בסדר?

זבולון אורלב: נכון.

זבולון אורלב: אנחנו עוברים ל-8.

מירב ישראלי: "8.

מירב ישראלי: בדיקת כשירות הכלים התחרותיים לפני תחילת אירוע ובמהלכו, ובדיקת התאמה לנסיעה בקטעי קישור (א) מבקש רישיון לאירוע נהיגה ספורטיבית, יקיים לפני תחילת האירוע בדיקות כשירות לכלי התחרותי: באירוע נהיגה ספורטיבית שבו קטעי קישור, יעבור הכלי התחרותי גם בדיקת התאמה לנסיעה בקטעי הקישור, וכן יעבור בדיקה כאמור במהלך האירוע.

מירב ישראלי: (ב) כלי תחרותי שלא עבר בהצלחה את בדיקות הכשירות ובדיקות ההתאמה, לא יורשה להשתתף במרוץ.

מירב ישראלי: "

זבולון אורלב: מי מקיים את בדיקות הכשירות?

מירב ישראלי: זה מוטל על בעל המסלול.

זבולון אורלב: הלאה.

דנית גלעד: סליחה, לדעתנו זה קצת עמום.

דנית גלעד: זאת אומרת, לא ברור מה - - -

זבולון אורלב: אנחנו לא באים לפה בשביל ההערות האלה.

זבולון אורלב: אתם משרדי ממשלה, תבואו אלינו אחרי שאתם מדברים.

זבולון אורלב: אל תקיימו את הדיונים פה.

זבולון אורלב: אולי נדחה את הדיון, ותקיימו דיון ביניכם.

זבולון אורלב: זה לא השולחן המתאים פה.

דנית גלעד: היו תקנות אחרות שהיתה לגביהן הסכמה, וחלק מהן הועתקו לכאן.

דנית גלעד: בעצם הנוסח של התקנה הזאת, תקנה 8, לא הופיע בנוסח המקורי שעליו ישבנו בדיונים.

זבולון אורלב: מיטל, למה אתם עושים לנו את זה?

מיטל שרעבי: הסיבה היא שאחרי שישבנו עם משרדי הממשלה זה עובר למחלקת חקיקת משנה שעושה את השינויים שהיא חושבת שצריך לעשות.

דנית גלעד: אבל, יש להעברה משמעות.

דנית גלעד: שם ברור מהן הבדיקות, וכאן לא ברור.

זבולון אורלב: יוסי, אני כנראה לא אגמור היום.

יובל מלמד: אבל, יש תקנה של קטעי קישור שחלה על זה בין כה וכה.

דנית גלעד: אבל, תקנה 8 הזאת לא מפנה לתקנות הקישור.

יובל מלמד: אז בוא נפנה.

מיטל שרעבי: אבל, זה ברור כי זה הגדרה של - - -

דנית גלעד: שום דבר לא ברור אם לא רושמים אותו.

יובל מלמד: אז בוא נפנה.

יובל מלמד: אם אנחנו מפנים זה מספק אותך?

זבולון אורלב: אני מכריז על הפסקה של שתי דקות לדיון פנימי בתוך משרדי הממשלה.

יוסי ניסן: חבל על הזמן, נעשה הפנייה לקטעי קישור.

זבולון אורלב: באים לא מוכנים לדיון.

זבולון אורלב: יש הפסקה, אנחנו בהפסקה של שתי דקות.

זבולון אורלב: תמה ההפסקה.

זבולון אורלב: מה ההסכמה, עו"ד שרעבי?

קריאה: כפי שתורה הרשות המוסמכת.

מירב ישראלי: רגע, לא.

מירב ישראלי: צריך לחבר את זה - - -

זבולון אורלב: עו"ד שרעבי, מה ההסכמה?

מיטל שרעבי: תקנות קטעי קישור הן תקנות של משרד התחבורה, והן לא תקנות של משרד הספורט.

מיטל שרעבי: אני לא יודעת, אני רואה בזה קושי.

מיטל שרעבי: אבל, אם כולם מסכימים - - -

זבולון אורלב: דנית, מה ההצעה שלך?

זבולון אורלב: איפה להוסיף ב-8 את שלוש המילים שרצית?

דנית גלעד: בסוף המשפט הזה, אחרי הנקודה.

דנית גלעד: במקום הנקודה יבוא פסיק, ויירשם: והכול כפי שתורה הרשות המוסמכת.

זבולון אורלב: ב-(א) או ב-(ב)?

דנית גלעד: ב-(א).

זבולון אורלב: הכול כפי שתורה הרשות המוסמכת.

זבולון אורלב: האם יש עם זה בעיה?

קריאה: יש עם זה בעיה.

מירב ישראלי: אני חושבת שצריך לחבר את תקנות 8 ו-9, כי הן עוסקות במשהו מאוד דומה.

דנית גלעד: דומה, אבל לא אותו הדבר.

מירב ישראלי: שנייה, בואו נבין.

מירב ישראלי: אני אקריא גם את תקנה 9, ואז נראה איך לחלק את זה.

מירב ישראלי: "באירוע נהיגה ספורטיבית הכולל קטעי קישור, יוקמו תחנות שירות שבהן ייבדקו הכלים התחרותיים בהתאם לסוג המרוץ ואורך הקטעים התחרותיים" כפי שאני מבינה את זה, הבדיקה גם לפי 8 אמורה להתבצע בתחנות השירות.

מירב ישראלי: אני טועה?

דנית גלעד: כן.

מירב ישראלי: אז זה לא ברור, לדעתי.

מירב ישראלי: תיכף נראה.

דנית גלעד: למה?

דנית גלעד: תחנות השירות זה אחרי קטע הקישור בכלל, ולעומת זאת בדיקת כשירות לפני - - -

מירב ישראלי: האם אין תחנת שירות בתחילת המרוץ?

מירב ישראלי: האם זה לא נקרא תחנת שירות?

דנית גלעד: יש תחנת שירות, אבל זה לא - -

מירב ישראלי: זאת אומרת, תחנות השירות בודקים בהן את כל הבדיקות.

מירב ישראלי: אז זה יש לנו פה, בתקנה 9.

מירב ישראלי: "...

מירב ישראלי: הרשות המוסמכת תקבע את מרחק הנסיעה התחרותי המרבי שאינו כולל את קטעי הקישור, ושאחריו תקום חובה לבדיקת הכלי בתחנת שירות בהתאם לכללי הנהיגה הספורטיבית כמפורט בתוספת השלישית".

מירב ישראלי: יש פה קביעה של הרשות המוסמכת לגבי נושא המרחק המרבי, וזה גם בהתאם לכללי הנהיגה הספורטיבית.

מירב ישראלי: אלו שני דברים.

מירב ישראלי: יש לי גם פה הערה נוספת על הדבר הזה שלדעתי אפשר להחיל אותו גם על 8 – אבל, שנייה.

מירב ישראלי: לא ברור פה מה היחס בין ההחלטה של הרשות למרחקים שנקבעו בתוספת.

מירב ישראלי: בתוספת נקבעו מרחקים שהם קבועים.

יובל מלמד: מקסימאליים.

מירב ישראלי: אז זה לא ברור.

מירב ישראלי: אז מה שצריך אולי לעשות זה לכתוב - - -

יובל מלמד: הרשות יכולה להפחית מהם.

מירב ישראלי: אז זה לא ברור, אני לא הבנתי את זה.

מירב ישראלי: בואו לפני הניסוח נבין מה אנחנו רוצים לכתוב.

מירב ישראלי: גם לגבי בדיקות לפני תחילת האירוע לפי תקנה 8, ובדיקת התאמה לנסיעה בקטעי קישור שהיא גם לפני האירוע, וגם לגבי נושא של בדיקה אחרי קטעי קישור, הכול מתבצע בתחנות שירות.

מירב ישראלי: זה ניסוח, אפשר לעשות את זה אחר כך.

מירב ישראלי: ב-8 ו-9 קודם כל צריך להגיד שבאירוע נהיגה ספורטיבית הכולל - - - רגע, ואם זה לא כולל קטעי קישור, לא צריך תחנת שירות?

יוסי ניסן: גם צריך.

מירב ישראלי: אז 9 לא נכון, 9 מנוסח לא נכון.

מירב ישראלי: בואו נעשה כך.

מירב ישראלי: קודם כל, בכל אירוע נהיגה ספורטיבית ארעית צריכה להיות לפחות תחנת שירות אחת בתחילת המרוץ אם אין קטעי קישור?

קריאה: יש.

מירב ישראלי: בסדר, לא כתוב את זה פה.

מירב ישראלי: כתוב משהו אחר ב-9.

יוסי ניסן: אני מציע את הדבר הבא.

יוסי ניסן: בואי נתקדם, ואת הניסוח הזה נשאיר ל - - -

מירב ישראלי: לא, אבל אני רוצה להגיד מה אנחנו מנסחים.

יוסי ניסן: את ההסכמה הזאת אנחנו - - -

זבולון אורלב: היא מנסה לנסח את ההסכמה.

מירב ישראלי: קודם כל, במרוץ ארעי צריך שתהיה לפחות תחנת שירות אחת.

מירב ישראלי: זה נכון?

קריאה: כן.

מירב ישראלי: זה דבר ראשון.

מירב ישראלי: במקרה שיש קטעי קישור, יש את ההוראה של תחנות השירות מתחילת סעיף 9, וצריך להבהיר שמבחינת המרחקים זה מה שקבוע מקסימאלי בתוספת, ואתם יכולים לשנות את זה.

יוסי ניסן: כן.

מירב ישראלי: זה דבר אחד.

מירב ישראלי: לגבי הביקורות בתחילת האירוע שזה ב-8(א), זה גם מתבצע בתחנות שירות.

מירב ישראלי: אבל, זה מתבצע לפני תחילת המרוץ בתחנת שירות.

מירב ישראלי: דנית, זה מקובל עד עכשיו?

דנית גלעד: כן.

מירב ישראלי: מה שצריך להיות לדעתי זה שגם חובת הבדיקה הראשונית הזאת, היא צריכה להיות כללי הנהיגה הספורטיבית – האם זה נכון?

קריאה: כן.

מירב ישראלי: אז זה גם צריך להיות כפוף לכללי הנהיגה הספורטיבית.

מירב ישראלי: השאלה שלי היא האם זה צריך להיות חלק מתנאי הרישיון?

מירב ישראלי: זו שאלה גם לגבי 8 וגם לגבי 9.

מירב ישראלי: זאת אומרת, הרשות לנהיגה ספורטיבית אומרת להם: אתם צריכים כך וכך.

מירב ישראלי: לדעתי, זה גם צריך להיות חלק מתנאי הרישיון.

יוסי ניסן: כן, ודאי.

מירב ישראלי: אז פלוס חלק מתנאי הרישיון.

מירב ישראלי: דנית, ההסכמה הזאת מקובלת עכשיו, כל הדברים שאמרתי עכשיו?

דנית גלעד: אנחנו רק מתחבטים בשאלה אם זה מספיק שסוג הבדיקה עומדת בכללי הנהיגה הספורטיבית?

מירב ישראלי: כן, וזה גם ייקבע בתנאי הרישיון.

מירב ישראלי: כללי הנהיגה הספורטיבית, כפי שאמרתי, בחוק יש לרשות אפשרות לבחון אותם.

מירב ישראלי: ואם הם לא מספיקים, הרשות יכולה לשנות אותם לצורך החוק, לצורך הפעלת הסמכויות שלה.

מירב ישראלי: זאת אומרת, היא לא לוקחת את הכללים ומאמצת אותם בהכרח.

זבולון אורלב: אני מרגיש פה כמו מרשל.

זבולון אורלב: אני אומר לכם גלוי, אני שוקל להפסיק את הדיון.

זבולון אורלב: להשאיר אתכם פה בחדר, ולעשות הפסקה.

זבולון אורלב: תחזרו אליי עוד יום יומיים.

זבולון אורלב: אני אסדר לכם פה חדר, תדברו ביניכם.

זבולון אורלב: אנחנו לא פה המגרש ל- - -

דנית גלעד: אני מסכימה שהיה מקום, אם היה שינוי כזה, להעביר אלינו.

זבולון אורלב: אבישי, תעשה סדר.

זבולון אורלב: אתם באים אלינו עם תקנות.

אבישי פדהצור: הלוואי ויכולתי, אדוני.

אבישי פדהצור: אני מנסה לסדר את עצמי, לא כל שכן אחרים.

זבולון אורלב: אמרו לי שהתקנות - הכול מתואם.

זבולון אורלב: יש כאן דברים, ואני לא רוצה שנאשר תקנות בחיפזון כשהדיון לא מוצא.

מירב ישראלי: 7, 8 ו-9 הן באמת חדשות.

זבולון אורלב: הקצאנו שעה לדיון הזה.

זבולון אורלב: יש לנו דיון גדול מאוד בשעה 11:00.

יובל מלמד: קשה להבין את הקשיים פה כי יש תקנה נוספת.

יובל מלמד: יש תקנה של קטעי קישור.

זבולון אורלב: אל תגיד לי, תשכנע אותה.

זבולון אורלב: אתה לא מדבר עם האדם הנכון.

מירב ישראלי: אולי תשבו על זה פלוס קטעי הקישור, ותביאו את זה יחד עם קטעי הקישור.

מירב ישראלי: הלוא צריך עוד לאשר גם את קטעי הקישור.

מירב ישראלי: תביאו את זה ביחד.

קריאה: בקטעי קישור זה מכוסה, וחבל - - -

זבולון אורלב: אני מציע כזה דבר.

יובל מלמד: אין לנו בעיה לחזור לנוסח הישן, ולהוציא את ז מפה.

יובל מלמד: זו לא הדרישה שלנו להכניס את זה, זו היתה דרישה של משרד התחבורה, אם אני לא טועה.

קריאה: משרד המשפטים.

זבולון אורלב: האם משרד התחבורה פה?

מירב ישראלי: כן, חוה.

יובל מלמד: במקור זה לא היה אצלנו.

יובל מלמד: זה לא יוזמה שלנו להכניס את זה.

יובל מלמד: יש תקנה נפרדת לזה.

חוה ראובני: אנחנו חשבנו שהמבנה הזה של התקנות, כשכל התקנות של נהיגה ספורטיבית בנויות פרקים פרקים בסטים נפרדים של תקנות, יצר איזשהו קושי.

חוה ראובני: יש דברים שבאמת יש תמיד ספק איפה המקום הנכון להושיב אותם.

חוה ראובני: התקנות שאנחנו מאשרים, תקנות קטעי קישור שהן בסמכות שר התחבורה, והוא התחיל ממש עכשיו את הליך ההתייעצות עליהן – אנחנו עבדנו עליהן במקביל – כוללות את האישור של הקטע עצמו, לא את הנהיגה בו.

יובל מלמד: אם יש הסכמה של משרד התחבורה אפשר להוריד את החלק הזה בחזרה.

זבולון אורלב: רגע.

זבולון אורלב: האם יש למישהו הערות לגבי סעיף 10?

זבולון אורלב: נציגי המשטרה, האם קראתם את סעיף 10 ויש לכם הערות על זה?

זבולון אורלב: כלומר, עד הסוף, וגם באגרת הרישיון.

מירב ישראלי: האגרה זה לא שלנו.

זבולון אורלב: האגרה לא שלנו.

דנית גלעד: יש לנו רק הערה קטנה ניסוחית לעניין ההגדרה של קטע מעבר.

דנית גלעד: אנחנו היינו רוצים שזה יהיה ברור שהוא סגור לתנועת כלי רכב שלא נוטל חלק באירוע - רק בהגדרה שלו.

זבולון אורלב: ב-10 (א) או ב-10(ב)?

דנית גלעד: ב-10(ג) – קטע מעבר.

מירב ישראלי: "חלק המסלול שאינו תחרותי, המקשר בין קטעים תחרותיים".

דנית גלעד: והסגור לתנועת כלי רכב שלא נוטל חלק באירוע.

זבולון אורלב: אין עם זה בעיה, זה אנחנו נוסיף.

זבולון אורלב: רבותי, או שאתם מגיעים תוך שתי דקות להסכמה לעניין הזה, או שאנחנו דוחים את הדיון?

ענת פרנק: אני מהעמותה לאנדורו.

ענת פרנק: סעיף 10(א)(2) הוא בעייתי.

זבולון אורלב: יש לך הערה, לא חשוב כרגע מה היא.

זבולון אורלב: אני נותן עוד דקה, תתייעצו ביניכם.

זבולון אורלב: יוסי, אני ממש מתנצל.

מירב ישראלי: תביאו את זה יחד עם התקנות ההם.

חוה ראובני: הסמכות שניתנה לשר התחבורה בעניין קטעי קישור לא כולל את אישור הכלים.

חוה ראובני: לכן, זה היה צריך להיות פה.

זבולון אורלב: גברת ראובני, את צודקת.

זבולון אורלב: צודקת גם כן עו"ד גלעד, וצודקת עו"ד שרעבי.

זבולון אורלב: כולכם צודקים.

זבולון אורלב: לכן, תדונו ביניכם.

זבולון אורלב: תקיימו את הדיון הזה, ותבואו אלינו עם הצעה מסודרת ומגובשת.

זבולון אורלב: אני יכול להבטיח רק דבר אחד שבשבוע שלאחר שתודיעו לנו שאתם מוכנים, אני אקיים את הדיון הזה.

זבולון אורלב: אני לא אמשוך את הדבר הזה.

זבולון אורלב: גם הפעם, נדמה לי, לא משכנו, וקבענו מייד דיון.

יוסי ניסן: מאה אחוז, תודה.

זבולון אורלב: אז אני מעדיף לא בחיפזון.

זבולון אורלב: זה לא ראוי, זה לא נכון.

זבולון אורלב: תעברו עוד הפעם על הטפסים, תעשו את כל התיקונים.

זבולון אורלב: אבל, אני קובע שאני לא חוזר.

זבולון אורלב: כלומר, תקנות הנהיגה הספורטיבית (רישיון לאירוע נהיגה ספורטיבית במסלול מרוץ ארעי), אושרו ההגדרות.

זבולון אורלב: סעיפים 1, 2, 3, 4, 5, 6, ו-7, אושרו, ואנחנו לא חוזרים אליהם.

יוסי ניסן: וגם 10 ו-11.

זבולון אורלב: לא, 10 ו-11 לא.

זבולון אורלב: 11 אני לא צריך לדון, זה לא שלי.

זבולון אורלב: 10 עוד יש הערות, נשמעה כאן הערה.

זבולון אורלב: אני מציע שתשמיעו להם את ההערות, תשמעו את ההערות של ההתאחדויות וההתאגדויות.

זבולון אורלב: אנחנו רוצים לעשות דבר שהוא מוסכם.

זבולון אורלב: תודה רבה לכם, הישיבה נעולה.